Nkandla: Polisie van 'dubbele standaarde' beskuldig | Maroela Media
Ondersteuners, talle van hulle sonder maskers, buite Nkandla in KwaZulu-Natal. (Foto: Emmanuel Croset/AFP)
Die burgerregteorganisasie AfriForum het 'n skrywe aan die minister van polisie, Bheki Cele, gerig waarin die minister gewaarsku word oor die "dubbele standaarde" van wetstoepassing wat by Nkandla toegepas word.
AfriForum meen daar behoort opgetree te word teen die groot skare mense wat die afgelope naweek na Nkandla opgeruk het om hul steun aan oudpres. Jacob Zuma toe te sê. Dít terwyl die EFF net soos Cele polisiebeamptes loof vir die manier waarop hulle die situasie by Nkandla hanteer het.
"Afgesien daarvan dat dit teen die huidige vlak 4-inperkingsregulasies is om só 'n groot samekoms te hou, is snelweë ook versper en het Zuma-ondersteuners selfs by geleentheid skote in die lug afgevuur. Ten spyte van al hierdie oortredings is nie een enkele persoon al in hegtenis geneem nie," het Jacques Broodryk, AfriForum se bestuurder van veldtogte, gesê.
AfriForum wys voorts daarop die publiek is in dié stadium deeglik bewus van wetstoepassers se sogenaamde dubbele standaarde te midde van restaurateurs wat vervolg word wanneer hulle 'n bestaan probeer maak en wetsgehoorsame burgers wat soos geharde misdadigers hanteer word wanneer hulle vergeet om 'n gesigmasker te dra.
Die organisasie waarsku nou dat die sogenaamde dubbele standaarde tot 'n opstand kan lei onder burgers wat genoeg gehad het daarvan dat daar een stel reëls vir hulle is en 'n ander stel reëls vir die politieke elite en hulle trawante.
"Suid-Afrikaners is lank reeds keelvol vir hierdie ingrypende, onlogiese inperkings wat mense se lewens verwoes en nou dat dit duidelik is dat sekere mense hulle nie aan die inperkings hoef te steur nie, gaan al hoe meer mense dieselfde begin doen.
"Die feit dat Zuma ook steeds nie gearresteer is nie, maar eerder spesiale behandeling ontvang van die hoogste hof in die land, beklemtoon weer eens dat sommige mense meer gelyk is as ander en ek is bevrees dit gaan tot wye verontagsaming van die wet lei," waarsku Broodryk.
Groot skares mense het die naweek na Nkandla opgeruk om hul steun aan Zuma toe te sê nadat hy 15 maande tronkstraf vir minagting van 'n hofbevel opgelê is en daar gewag is om te sien of hy hom aan die owerhede gaan oorgee. Die oudpresident het op die nippertjie egter 'n aansoek ingedien om die hofbeslissing ter syde te laat stel.
Maroela Media het vroeër berig Cele het Maandag die polisiebeamptes geloof vir die manier waarop hulle die situasie by Nkandla – waar duisende mense in weerwil van die afsonderingsregulasies byeengekom het – hanteer het.
"Ons moes die beledigings en klagtes verduur, eerder as om op die bloed te spring wat daar sou wees," het Cele in Soweto, by 'n Covid-19-inentingsentrum aan polisielede, gesê.
"Die polisie het by Marikana geleer."
Volgens die minister is heelwat kameras egter intussen ingespan en speurders ontplooi om te help om vermeende oortreders te soek.
Die EFF het op sy beurt ook die polisiebeamptes geloof vir die "dissipline en selfbeheersing" wat hulle tydens die naweek se samekoms uitgeoefen het om 'n moontlike bloedbad te voorkom.
"Dit is hierdie kaliber van polisiëring wat alle wetstoepassingsagentskappe moet aanneem," sê die party in 'n verklaring.
Harde werk, gebed sorg vir internasionale onderwysprys
Selfs n blinde ou kon die dubbele standaarde sien .Net soos by die doodskis 2 en Piet Retief boere en nog talle ander.Tyd dat die mense begin besef hulle hou nie van ons nie
Liewe aarde, dit voel asof ons land totaal mal geword het. Reg is verkeerd, verkeerd is reg en word geprys….